b'\n_START_ARTICLE_\nMalakan sulttaanikunta\n_START_SECTION_\nMalakan synty\n_START_PARAGRAPH_\nJaavalainen Majapahitin kuningaskunta hallitsi 1300-luvun lopulla suurta osaa nykyisen Malesian ja Indonesian alueesta. Vuonna 1377 Majapahit valloitti my\xc3\xb6s sumatralaisen Palembangin, joka oli viimeisi\xc3\xa4 j\xc3\xa4\xc3\xa4nteit\xc3\xa4 aluetta hallinneen Srivijayan imperiumista. Palembangin prinssi Paramesvara pakeni Majapahitin valloituksia Sumatralta Temasekin saarelle, nykyiseen Singaporeen. H\xc3\xa4n perusti saarelle uuden valtakeskuksen, mist\xc3\xa4 k\xc3\xa4sin h\xc3\xa4n yritti kapinoida jaavalaisia vastaan. Temasekin saari oli kuitenkin liian suojaton, ja Paramesvara pakeni Temasekista edelleen Malakan niemimaalle, mihin h\xc3\xa4n perusti Malakan vuonna 1402._NEWLINE_Paramesvara liittoutui kiinalaisten Ming-dynastian keisarien kanssa. Kiinalaiset taistelivat Sumatralla merirosvoja vastaan, ja Paramesvara tunnusti kiinalaisten ylivallan alueella vastineeksi suojeluksesta. Yhteisty\xc3\xb6 kiinalaisten kanssa takasi Malakalle riippumattomuuden pohjoisen siamilaisista. Malakka pysyi kiinalaisten suojeluksessa 1430-luvulle asti ja kaupunki kasvoi nopeasti vilkkaan kaupank\xc3\xa4ynnin ansiosta.\n_START_SECTION_\nIslamin levi\xc3\xa4minen\n_START_PARAGRAPH_\nArabian ja Intian suunnalta tulleiden muslimikauppiaiden mukana Malakaan saapui my\xc3\xb6s islam. My\xc3\xb6s kuningas Paramesvara k\xc3\xa4\xc3\xa4ntyi islaminuskoon ja otti k\xc3\xa4ytt\xc3\xb6\xc3\xb6n nimen Iskandar Shah. Samalla Malakan hindulais-buddhalainen kuningaskunta muuttui sulttaanikunnaksi, koska sulttaani on islamilainen hallitsijan arvonimi. Islamiin k\xc3\xa4\xc3\xa4ntymisest\xc3\xa4 oli Malakalle kaupallista hy\xc3\xb6ty\xc3\xa4, sill\xc3\xa4 islamilainen sulttaanikunta houkutteli persialaisia, intialaisia ja arabialaisia muslimikauppiaita Malakan satamaan. Malakan poliittisen vallan ansiosta islam levisi Malakasta my\xc3\xb6s muualle Kaakkois-Aasiaan._NEWLINE_Malakan kaupunkivaltio kykeni sijaintinsa ansiosta valvomaan Malakansalmen liikennett\xc3\xa4, mik\xc3\xa4 auttoi sit\xc3\xa4 saamaan monopoliaseman Molukkien mausteiden v\xc3\xa4litt\xc3\xa4miseen. Kaupungissa k\xc3\xa4ytiin vilkasta kauppaa intialaisilla kankailla ja maahan tuotiin runsaasti ulkomaista riisi\xc3\xa4, sill\xc3\xa4 Malakan alueen oma ruoantuotanto ei kyennyt t\xc3\xa4ytt\xc3\xa4m\xc3\xa4\xc3\xa4n kysynt\xc3\xa4\xc3\xa4. Ulkomaiset kauppiaat pysyiv\xc3\xa4t toisinaan pitki\xc3\xa4 aikoja Malakan satamassa, ja kaupunki oli jo varhain kansainv\xc3\xa4linen kauppapaikka._NEWLINE_1500-luvulle tultaessa Malakka oli Malaijien saariston merkitt\xc3\xa4vin kuningaskunta ja sen vaikutuspiiriin kuului Malakan niemimaan lis\xc3\xa4ksi Sumatran it\xc3\xa4rannikko. Maan hallinnossa pyrittiin noudattamaan politiikkaa, jossa suosittiin enemm\xc3\xa4n ulkomaisia kauppiaita. N\xc3\xa4in estettiin omaisuuden kertymist\xc3\xa4 malaijeille, jotka voisivat vaurastuttuaan haastaa sulttaanin m\xc3\xa4\xc3\xa4r\xc3\xa4ysvallan. Hallitsijoita vastaan tehdyist\xc3\xa4 rikoksista rangaistiin julmasti.\n_START_SECTION_\nMalakan kukistuminen\n_START_PARAGRAPH_\nMalakan menestys houkutteli my\xc3\xb6s eurooppalaisia, jotka pyrkiv\xc3\xa4t hy\xc3\xb6tym\xc3\xa4\xc3\xa4n Kaakkois-Aasian luonnonvaroista. 1500-luvun alussa portugalilaiset saapuivat alueelle mausteiden per\xc3\xa4ss\xc3\xa4. Heid\xc3\xa4n tavoitteenaan oli saada itselleen maustekaupan monopoli. Afonso de Albuquerquen johtamat portugalilaiset hy\xc3\xb6kk\xc3\xa4siv\xc3\xa4t vuonna 1511 Malakaan. Eurooppalaiset olivat raskaammin aseistettuja, ja heid\xc3\xa4n laivansa olivat paljon nopeampia kuin malaijien laivat. My\xc3\xb6s Malakalla oli raskaita tykkej\xc3\xa4, joilla he aiheuttivat tappioita portugalilaisille. Portugalilaiset kukistivat Malakan vasta kuukauden mittaisten maa- ja meritaisteluiden j\xc3\xa4lkeen._NEWLINE_Malakan viimeinen sulttaani Mahmud Shah pakeni portugalilaisten valloituksia niemimaan etel\xc3\xa4k\xc3\xa4rkeen, mihin perustettiin Johoren sulttaanikunta. Sulttaanin vanhin poika pakeni pohjoiseen, mihin h\xc3\xa4n perusti Perakin. Johoresta k\xc3\xa4sin yritettiin luoda malaijien perinteet uudelleen ja johtaa kapinaa portugalilaisia vastaan Malakan takaisinvaltaamiseksi. Portugalilaiset kuitenkin kontrolloivat aluetta, eiv\xc3\xa4tk\xc3\xa4 Malakan hallitsijat pystyneet en\xc3\xa4\xc3\xa4 hallitsemaan muita alueitaan Sumatralla ja Malakan niemimaalla. Perak ja muut sulttaanikunnat ajautuivat erilleen Johoren vaikutuspiirist\xc3\xa4. Lis\xc3\xa4ksi Acehin sulttaanikunnan laajentumispyrkimykset rasittivat Johorea. Pohjoisen sulttaanikunnat joutuivat Acehin alaisuuteen, ja Johore joutui liittoutumaan jopa portugalilaisten vihollistensa kanssa acehlaisia vastaan vuonna 1568. Johore n\xc3\xa4ytti 1600-luvulla hyv\xc3\xa4ksyneen, ettei Malakkaa en\xc3\xa4\xc3\xa4 saataisi vallattua takaisin. Johore teki 1641 sopimuksen hollantilaisten kanssa, kun hollantilaiset ajoivat portugalilaiset ja acehilaiset pois Malakan niemimaalta. Malakka siirtyi Hollannin hallintaan kahdeksi vuosisadaksi.'